**ΣΥΛΛΟΓΟΣ ΕΚΠΑΙΔΕΥΤΙΚΩΝ Π.Ε. ΗΛΙΟΥΠΟΛΗΣ**

**“Μ.ΠΑΠΑΜΑΥΡΟΣ”**

[email](http://WWW.sepeilioupolis.gr/)sepeilioupolis@yahoo.gr[www.sepeilioupolis.gr](http://WWW.sepeilioupolis.gr/)

Ακομινάτου 6   και  Παπαφλέσσα ,  16346 Ηλιούπολη

**18-5-2020**

**Aρ.Πρ:162**

**ΠΡΟΣ: ΜΕΛΗ ΜΑΣ**

**Η απαράδεκτη – αντιπαιδαγωγική Υπουργική Απόφαση που μετατρέπει το μάθημα σε ριάλιτι δε θα εφαρμοστεί!**

Συναδέλφισσες, συνάδελφοι,

Με μια αλαζονική ενέργεια, το Υπουργείο Παιδείας «**γράφοντας στα παλιά του τα παπούτσια» τις πάνδημες αντιδράσεις ενάντια στην μετατροπή του μαθήματος σε Big Brother, προχώρησε σε έκδοση Υπουργικής Απόφασης (Υ.Α.) (ΦΕΚ 1859-15/5/2020)** επικυρώνοντας πλέον τη δυνατότητα να μπαίνουν κάμερες στις τάξεις με σκοπό την on – line αναμετάδοση του μαθήματος!

Μετά την υπουργό της «φωτοτυπίας» και τους υπουργούς της αδιοριστίας, δικαίως, η κα Κεραμέως μπορεί να χαρακτηριστεί ως υπουργός της «βιντεοκάμερας» ή ως …κα Κ(αμ)εραμέως!!!

**Η κυβέρνηση της ΝΔ και το Υπουργείο Παιδείας συνεχίζουν να προκαλούν** λες και δεν είναι αυτοί που δεν πήραν ούτε ένα μέτρο για την εξασφάλιση της ισότιμης συμμετοχή όλων των μαθητών στην εξ αποστάσεως εκπαίδευση, λες και δε χάνονται και επί των ημερών τους χιλιάδες διδακτικές ώρες από τις ελλείψεις εκπαιδευτικών και μάλιστα, σε «κανονικές» συνθήκες!

Τα «τσαλιμάκια» περί *«δυνατότητας παροχής από τη σχολική μονάδα ζωντανής αναμετάδοσης των μαθημάτων»* δεν μπορούν να θολώσουν τα νερά. Καμία αυταπάτη για τις διατυπώσεις της Υ.Α. πως η ζωντανή αναμετάδοση: ***«…δύναται να πραγματοποιείται…».*** Η κ. Κεραμέως, κάτω από το βάρος και την κατακραυγή για τις άθλιες μεθοδεύσεις της, προσπαθεί να διασκεδάσει τις εντυπώσεις και να εξαπατήσει τους πάντες αντί να κάνει το αυτονόητο: **Να αποσύρει την τροπολογία και να μην προχωρήσει στην έκδοση της Υ.Α.**

Το Υπουργείο Παιδείας ανοίγει το δρόμο για την παγίωση της κάμερας μέσα στην τάξη, δίνει τη δυνατότητα να αναπτυχθεί ένα τεράστιο κύμα πιέσεων και εκβιασμών προς τους συνάδελφους ώστε στην πράξη το «δύναται» να γίνει υποχρεωτικό. Στα ιδιωτικά σχολεία, πριν καν δημοσιευτεί η Υ.Α., έχει ξεκινήσει εδώ και μέρες ένα «όργιο» πιέσεων. Πολλοί σχολάρχες τοποθέτησαν ήδη ηλεκτρονικό εξοπλισμό μέσα σε τάξεις. Αντίστοιχα παραδείγματα πιέσεων υπάρχουν και σε ορισμένα Πρότυπα και Πειραματικά Δημόσια Σχολεία.

**Δεν κάνουμε βήμα πίσω και αυτό ας το καταλάβει καλά η κυβέρνηση!**

Σύσσωμοι οι εκπαιδευτικοί, οι γονείς και οι μαθητές, όλη η κοινωνία απαιτεί:

**ΠΑΡΤΕ ΠΙΣΩ ΤΗΝ ΤΡΟΠΟΛΟΓΙΑ! ΤΟ ΣΧΟΛΙΚΟ ΜΑΘΗΜΑ ΔΕΝ ΕΙΝΑΙ ΡΙΑΛΙΤΙ!**

Η Υπουργική Απόφαση μόνο οργή μπορεί να προκαλέσει αφού για ένα τόσο σοβαρό ζήτημα είναι γεμάτη αοριστίες, ενδεικτικό για το πόσο πολύ «κόπτονται» για τα προσωπικά δεδομένα όσο και για την εκπαιδευτική διαδικασία:

* Παραδέχονται ότι μετά από κάθε μάθημα θα παράγονται «μεταδεδομένα» (παρ.2), δηλαδή στοιχεία για τον χρόνο και τη διάρκεια του μαθήματος, τον αριθμό μαθητών, θα αποθηκεύονται και θα χρησιμοποιούνται για σκοπούς ερευνητικούς ή στατιστικούς !!!!
* Δεν υπάρχει κανένας τρόπος να διασφαλιστεί ότι δε θα γίνεται καταγραφή του μαθήματος.
* Ακόμα και η αναφορά για on line μετάδοση του μαθήματος μόνο κατά την παράδοση και όχι κατά την εξέταση μόνο ως αστείο μπορεί να ακουστεί. **Η παιδαγωγική επιστήμη γυρίζει δεκαετίες πίσω**. Θα πρέπει να γνωρίζουν οι «ειδήμονες» που αποφασίζουν για την Παιδεία, ότι και στην παράδοση γίνονται ερωτήσεις, οι μαθητές συμμετέχουν, λένε γνώμη, διαφωνούν, δίνουν απαντήσεις που απέχουν από αυτό που πραγματεύεται το διδακτικό αντικείμενο. Επιπλέον, κατά την ώρα της παράδοσης ο εκπαιδευτικός καλείται να «λύσει» και οποιοδήποτε παιδαγωγικό ή άλλο πρόβλημα προκύψει μέσα στην αίθουσα, κάτι το οποίο θα αποτελεί άλλο ένα «επεισόδιο» στο μάθημα ριάλιτι.

Επαναλαμβάνουμε για μια ακόμα φορά: η εκπαιδευτική διαδικασία δεν είναι απλή υπόθεση, είναι μια σύνθετη διαδικασία, εμπεριέχει όλο το συναισθηματικό κόσμο των νέων παιδιών, ο οποίος δεν είναι ούτε για live streaming, ούτε για παρακολούθηση!

* Αναρωτιόμαστε πως μπορεί ο ήχος ή και η εικόνα να εστιάζει μόνο στον εκπαιδευτικό αφού είναι πασίγνωστο, σε όσους φυσικά δεν είναι «περαστικοί» από τα Σχολεία, ότι αυτός δεν κάθεται σχεδόν ποτέ στην έδρα αλλά συνεχώς κινείται για να βοηθήσει τους μαθητές.
* Επιπλέον αναφέρεται πως το Υπουργείο Παιδείας μπορεί να δίνει Προσωπικά Δεδομένα στην Ιδιωτική Εταιρία που έχει την πλατφόρμα (παρ.5α).
* Τέλος, είναι πασιφανές ότι η Υπουργική Απόφαση δημοσιεύτηκε χωρίς σοβαρή και επιστημονικά τεκμηριωμένη έκθεση αντικτύπου, χωρίς να παίρνει υπόψη της τη γνώμη των άμεσα εμπλεκομένων (εκπαιδευτικοί, γονείς και μαθητές). Δεν είχαμε φυσικά αυταπάτη ότι μια τέτοια μελέτη θα έμπαινε εμπόδιο στα σχέδια Κυβέρνησης και Υπουργείου. Δείχνει όμως για ακόμη φορά ότι δεν λογαριάζουν τίποτα μπροστά στην υλοποίηση των σχεδιασμών τους.

**Με αποφασιστικότητα απαντάμε και εμείς!**

Εμείς, οι εκπαιδευτικοί που καθημερινά δίνουμε τον καλύτερό μας εαυτό για τη μόρφωση των παιδιών, που σταθήκαμε δίπλα τους και στις οικογένειές τους σε αυτή τη δύσκολη περίοδο της πανδημίας διαβεβαιώνουμε ότι:

**Δε δύναται να αντικατασταθεί η σχέση εμπιστοσύνης που υπάρχει μεταξύ εκπαιδευτικού και μαθητή.**

**Δε δύναται ο μαθητής να γίνει αντικείμενο χλευασμού για μία λάθος απάντηση η μία άτυχη συμπεριφορά.**

**Δε δύναται να διαπαιδαγωγήσουμε τους μαθητές μας να συνηθίζουν στην παρακολούθηση.**

**Δε δύναται η τάξη να γίνει reality show.**

Οι μαζικές κινητοποιήσεις των εκπαιδευτικών, των μαθητών και των γονιών, τα χιλιάδες άρθρα, posts, συζητήσεις αυτών των ημερών δίνουν μια και καθολική απάντηση: **η επαίσχυντη για την παιδαγωγική διαδικασία, τροπολογία δεν πρόκειται να εφαρμοστεί!**

**Καλούμε όλους τους συναδέλφους, όλους τους συλλόγους διδασκόντων, να μην εφαρμόσουν την απαράδεκτη από κάθε πλευρά τροπολογία!**

* Καλούμε την ΑΔΕΔΥ, την ΟΛΜΕ και τη ΔΟΕ, να προκηρύξουν απεργία – αποχή από κάθε διαδικασία ζωντανής αναμετάδοσης των μαθημάτων της τάξης.
* Μπαίνουμε μπροστά στον αγώνα για τη μη εφαρμογή της on – line μετάδοσης, αντιμετωπίζουμε κάθε περιστατικό πιέσεων και αυθαιρεσίας, καλύπτουμε συνδικαλιστικά τους συναδέλφους.
* Μαζί με τις Ενώσεις και τους συλλόγους Γονέων και Κηδεμόνων να μπούμε μπροστά για να μην εφαρμοστεί η τροπολογία που μετατρέπει το μάθημα σε ριάλιτι. Να σταθούμε έμπρακτα και ουσιαστικά δίπλα σε όλους τους μαθητές μας και σε αυτές τις νέες συνθήκες.
* Να καταργηθεί εδώ και τώρα η Τροπολογία και η Υπουργική Απόφαση της κυβέρνησης.

Συναδέλφισσες, συνάδελφοι,

**Η συμμετοχή στο συλλαλητήριο της Τρίτης, 19/5 αποκτά ακόμα μεγαλύτερη βαρύτητα.** Τις μέρες που απομένουν καλούμε κάθε συνάδελφο – συναδέλφισσα, κάθε γονιό και μαθητή να κάνουν και δική τους υπόθεση την επιτυχία του συλλαλητηρίου!

**Στις 19/5 βγαίνουμε ξανά στους δρόμους για να μην κατατεθεί το πολυνομοσχέδιο, για να καταργηθεί η τροπολογία για τις κάμερες!**

**Το Διοικητικό Συμβούλιο**

****

**Η ΠΡΟΕΔΡΟΣ Η Γ. ΓΡΑΜΜΑΤΕΑΣ**

**Χήρα Αγαθή Παρίντα Ηλέκτρα**